Bosupi jwa lekgolo la ntlha le la bobedi la dingwaga B.C.E. bo bontsha gore kwa Palesetina makgetho a ne a duelwa ka go ananya dithoto e seng ka madi. Batho bangwe ba ba neng ba na le bokgoni jwa go tshwara ditlhapi ba ne ba ntsha diperesente di le 25 go ya go di le 40 tsa ditlhapi tse ba di tshwereng gore ba newe tetla ya go tshwara ditlhapi. Ditlankana dingwe tsa bogologolo di bontsha gore mo mafelong mangwe a a neng a laolwa ke puso ya Roma, go tshwara ditlhapi go ne ga tswelela go laolwa ke batlhatlhobi. Kwa Pisidia, go ne go na le mapodise a a neng a tlhomamisa gore ga go ope yo o tshwarang ditlhapi a sa letlelelwa semolao le gore batshwaraditlhapi ba ne ba tshwanetse go di rekisetsa fela batho ba ba rileng ba ba neng ba letleletswe go dira jalo kgotsa bagwebi ba dikgwebo tsa bone di neng di laolwa ke Puso e bile ba duela lekgetho.